text: সুভাষ চৌধুরী (১১ জুলাই ১৯৩৩ -৮ জুন ২০১২) একজন বিশিষ্ট রবীন্দ্র সংগীত শিক্ষক, গবেষক ও সমালোচক।
  
  জন্ম ও শিক্ষা জীবন 
  সুভাষ চৌধুরী ১৯৩৩ সালের ১১ জুলাই ভারতের বিহারের বোজুড়িতে (বর্তমানে ঝাড়খণ্ডে) জন্মগ্রহণ করেন। আদি নিবাস দক্ষিণ ২৪ পরগনা জেলার কলাগাছিয়া গ্রামে।  পিতা নরেন্দ্রনাথ চৌধুরী।মাতা লীলাবতী দেবী। সুভাষ চৌধুরী সরিষা হাই স্কুল থেকে ম্যাট্রিক পাশ করে বিশ্বভারতীর সঙ্গীতভবনে চলে যান। সেখানে গিয়ে গান শেখেন ইন্দিরা দেবী চৌধুরাণী, শৈলজারঞ্জন মজুমদার, শান্তিদেব ঘোষ প্রমুখ বিশিষ্ট সংগীত শিল্পীর কাছে। এসরাজ বাজাতে শিখেছিলেন অশেষ মুখোপাধ্যায়ের কাছে।
  
  কর্মজীবন 
  সংগীতভবনে সংগীত বিষয়ে পড়াশোনা শেষ করে প্রথমে পুরুলিয়া ট্রেনিং কলেজে ও পরে সরিষা রামকৃষ্ণ মিশনের উচ্চ বিদ্যালয়ে রবীন্দ্র সংগীতের শিক্ষকরূপে কাজ করেন। ১৯৫৬  সালে সুপর্ণা দেবীকে বিবাহ করেন। ট্রেনার হিসাবে কাজ করেছেন অনেক শিল্পীর সাথে যাঁদের মধ্যে অন্যতম ছিলেন কিশোর কুমার মুরলীবালকৃষ্ণ প্রমুখ। ১৯৬৫ সালে যোগ দেন বিশ্বভারতীর গ্রন্থন বিভাগে। আর এই সময়েই প্রতিষ্ঠা করেন  ইন্দিরা সংগীত শিক্ষায়তন। এছাড়া সংগীত শিক্ষক ও পরিচালক হিসাবে যুক্ত ছিলেন বেশ কয়েকটি সংস্থার সঙ্গেও। বিশ্বভারতীর গ্রন্থন বিভাগের হয়ে স্বরবিতানের জন্য ছিলেন দায়িত্বপ্রাপ্ত। রবীন্দ্রসঙ্গীতের বিভিন্ন গবেষণার কাজও করেছেন। সংগীত বিষয়ে সুভাষ চৌধুরীর কয়েকটি গ্রন্থ ও প্রকাশিত হয়েছে।
  
  প্রকাশিত গ্রন্থসমূহ 
  উল্লেখযোগ্য গ্রন্থগুলি হল:
  
   রবীন্দ্রসংগীতায়ন ২ খণ্ড ( সুচিত্রা মিত্রের সঙ্গে) সংকলিত ও সংবলিত (১৯৮২)
   লিখন আমার
   মুক্তির গান
   ইন্দিরা দেবী, প্রমথ চৌধুরী পত্রাবলী (১৯৮৭)
   গীতবিতানের জগৎ (২০০৪)
    রবীন্দ্রনাথের গান ও অন্যান্য
  
  মৃত্যু 
  ২০১২ খ্রিস্টাব্দের ৮ ই জুন সুভাষ চৌধুরী ৭৯ বৎসর বয়সে কলকাতার এক নার্সিংহোমে প্রয়াত হন।
  
  তথ্যসূত্র 
   অঞ্জলি বসু সম্পাদিত সাহিত্য সংসদ, কলকাতা প্রকাশিত সংসদ  বাংলাচরিতাভিধান দ্বিতীয়  খণ্ড চতুর্থ সংস্করণ তৃতীয় মুদ্রণ পৃষ্ঠা সংখ্যা ৪৫৬-৪৫৭ দ্রষ্টব্য। আইএসবিএন ৯৭৮-৮১-৭৯৫৫-২৯২-৬
  
  বিষয়শ্রেণী:ভারতীয় গবেষক
  বিষয়শ্রেণী:১৯৩৩-এ জন্ম
  বিষয়শ্রেণী:২০১২-এ মৃত্যু
  বিষয়শ্রেণী:বিশ্বভারতী বিশ্ববিদ্যালয়ের প্রাক্তন শিক্ষার্থী
title: সুভাষ চৌধুরী